Grammy-toekennings: SA-groep wen 5de toekenning - Maroela Media
CemAir kry eindelik bedryfsertifikaat
Bruno Mars (Foto: Facebook)
Die 60ste Grammy-toekennings is Sondagaand by Madison Square Garden in New York uitgedeel.
Dit is die eerste keer sedert 2003 dat dié toekennings, wat die room van die musiekbedryf vereer, buite Los Angeles aangebied word.
Die Amerikaanse sangers Bruno Mars het Sondagaand loshande die septer geswaai nadat hy ses toekennings vir sy album 24K Magic ingeryg het – onder meer vir die meeste gesogte kategorieë waaronder die beste opname van die jaar en album van die jaar.
Die Suid-Afrikaanse musiekgroep Ladysmith Black Mambazo het sy vyfde Grammy gewen vir sy jongste album, Shaka Zulu Revisited: 30th Anniversary Celebration.
Hoewel die toekenningsaand die gewildste musiek van die afgelope jaar gevier het, het politiek ook by dié geleentheid 'n groot rol gespeel. Die sangeres Kesha het tydens haar optrede verwys na die #MeToo-veldtog – 'n internasionale veldtog wat bewusmaking vir seksuele teistering bewerkstellig het.
Die kletsrymer Kendrick Lamar, wie se openingsoptrede hom 'n staande toejuiging besorg het, het ook onder meer vuurwapengeweld en vlugtelingskap aangeraak. Lamar het gesê: "Ek wou net die gehoor herinner: Die enigste ding meer vreesaanjaend as om 'n swart man eerlik te sien wees in Amerika, is 'n eerlike swart man in Amerika," het hy gesê.
"Namens diegene wat veg vir gelykheid in 'n wêreld waar daar nie gelykheid is nie, sê ek vir julle: Bring vir ons die moeës, die armes en die immigrante wat toevlug soek, want saam kan ons bou aan nie net 'n beter land nie, maar 'n wêreld waar ons verenig is."